Initiativ fra Kongeriget Danmark med henblik på vedtagelse af Rådets retsakter om ændring af Rådets retsakt af 3. november 1998 om vedtagelse af bestemmelser om sikkerhedsbeskyttelse af Europol-oplysninger

(2002/C 286/09)

RÅDET FOR DEN EUROPÆISKE UNION,

som henviser til konventionen om oprettelse af en europæisk politienhed (Europol-konventionen)(1), særlig artikel 31, stk. 1,

som henviser til initiativ fra Kongeriget Danmark,

som henviser til udtalelse fra Europa-Parlamentet,

som henviser til det udkast, som Europols styrelsesråd har udarbejdet,

som tager følgende i betragtning:

(1) Det er ønskeligt, at de klassifikationsniveauer, der skal anvendes inden for Europol med hensyn til de anvendte sikkerhedsforanstaltninger, i videst muligt omfang tilpasses til de niveauer, der i øjeblikket anvendes inden for Den Europæiske Unions institutioner, og til eksisterende internationale standarder.

(2) Det tilkommer Rådet med enstemmighed at vedtage passende bestemmelser om sikkerhedsbeskyttelse af oplysninger, der er tilvejebragt af eller udvekslet med Europol på grundlag af Europol-konventionen,

HAR VEDTAGET DENNE RETSAKT:

Artikel 1

Rådets retsakt af 3. november 1998 om vedtagelse af bestemmelser om sikkerhedsbeskyttelse af Europol-oplysninger(2) ændres således:

1) Artikel 1, litra g), affattes således: "g) 'klassifikationsniveau': en sikkerhedsmærkning, som anføres på et dokument, der behandles af eller gennem Europol, jf. artikel 8";

2) Sidste punktum i artikel 8, stk. 1, affattes således: "Oplysninger, som er undergivet det grundlæggende beskyttelsesniveau, og for hvilke der ikke er fastlagt noget klassifikationsniveau, mærkes som 'Europol Unclassified' og må ikke offentliggøres".

3) Artikel 8, stk. 4, affattes således: "4. Europol-klassifikationsniveauerne benævnes 'Europol Restricted', 'Europol Confidential', 'Europol Secret' og 'Europol Top secret'.

'Europol Restricted': Denne klassifikation anvendes til oplysninger og materiale, hvis videregivelse uden dertil indhentet bemyndigelse ville kunne være uhensigtsmæssig for Europols eller én eller flere medlemsstaters interesser.

'Europol Confidential': Denne klassifikation anvendes til oplysninger og materiale, hvis videregivelse uden dertil indhentet bemyndigelse ville kunne forvolde Europols eller én eller flere medlemsstaters vitale interesser skade.

'Europol Secret': Denne klassifikation anvendes kun til oplysninger og materiale, hvis videregivelse uden dertil indhentet bemyndigelse ville kunne forvolde Europols eller én eller flere medlemsstaters vitale interesser alvorlig skade.

'Europol Top Secret': Denne klassifikation anvendes kun til oplysninger og materiale, hvis videregivelse uden dertil indhentet bemyndigelse ville kunne forvolde Europols eller én eller flere medlemsstaters vitale interesser overordentlig alvorlig skade.

Hvert Europol-klassifikationsniveau henviser til et bestemt sikkerhedskompleks, der skal anvendes inden for Europol. Sikkerhedskomplekserne giver forskellige beskyttelsesniveauer alt efter oplysningernes indhold og under hensyn til den skade, som uautoriseret adgang, formidling eller anvendelse af oplysningerne vil kunne tilføje Europols eller medlemsstaternes interesser.

Når der indsamles oplysninger, som er undergivet forskellige niveauer, skal det klassifikationsniveau, som skal anvendes, være mindst lige så højt som det niveau, som de højst klassificerede oplysninger er undergivet. Under alle omstændigheder kan en gruppe af oplysninger klassificeres på et højere niveau end de enkelte oplysninger hver for sig.

Oversatte klassificerede dokumenter skal undergives samme beskyttelse som originalerne".

4) Artikel 8, stk. 5, affattes således: "5. Sikkerhedskomplekserne består af forskellige tekniske, organisatoriske eller administrative foranstaltninger som fastsat i sikkerhedshåndbogen".

5) Artikel 9, stk. 2, affattes således: "2. Medlemsstaterne skal ved valg af klassifikationsniveau tage hensyn til klassifikationen af oplysningerne i henhold til deres nationale bestemmelser, den operationelle fleksibilitet, der er påkrævet for, at Europol kan fungere tilfredsstillende, og kravet om, at klassifikation af retshåndhævelsesoplysninger skal være undtagelsen, og at klassifikationsgraden, hvis sådanne oplysninger skal klassificeres, bliver den lavest mulige".

6) I artikel 11, stk. 3, ændres "niveau 1 eller 2" til "'Europol Restricted'- eller 'Europol Confidential'-niveau".

7) I den engelske udgave ændres overalt "security level" eller "security levels" til "classification level" eller "classification levels". (Ændrer ikke den danske tekst).

Artikel 2

Denne retsakt træder i kraft den 1. juli 2003.

Artikel 3

Denne retsakt offentliggøres i De Europæiske Fællesskabers Tidende.

Udfærdiget i ...

På Rådets vegne

...

Formand

(1) EFT C 316 af 27.11.1995, s. 2.

(2) EFT C 26 af 30.1.1999, s. 10.